钦定古今图书集成/理学汇编/文学典/第103卷 > 郎瑛
## 钦定古今图书集成/理学汇编/文学典/第103卷 > 郎瑛

按：《明外史》本传：“郎瑛，字仁宝，仁和人也。幼孤，长为诸
生，不屑治科举业，独好古学。会多病，遂无意仕进。督
学宪司犹欲推挽之，卒谢不出。家故馀财，自奉母外，
悉以购书置生产不问。赀日以落，瑛无所顾惜，乃敞
大屋，列高几，危坐讽诵其中，抉剔幽眇，辨古今同异
得失，而著为书，有识者咸服。一时监司大吏，若顾璘”、
王尚䌹、万潮辈咸与交，名籍甚。而瑛性侃直，言议不
能阿贵人，亦时扼腕论天下事。奉母孝，两刲股愈其
疾。幼时，两姊婿利其赀，谋危之百方，后死，皆棺敛之。
所著诗文若干卷，《订正孝经》、“《大学》《格物传》”各一卷，《萃
忠录》二卷，《青史衮钺》六十卷，《七修类槁》五十五卷，并
为学者所称。